b'\n_START_ARTICLE_\nAvoin taivas -sopimus\n_START_PARAGRAPH_\nAvoin taivas -sopimukseen (engl. Treaty on Open Skies) liittyneet valtiot sallivat tarkkailu- ja ilmakuvauslentojen suorittamisen toistensa ilmatilassa vastavuoroisuusperiaatteella. T\xc3\xa4m\xc3\xa4 asevalvontaan liittyv\xc3\xa4 sopimus allekirjoitettiin Helsingin Etyk-seurantakokouksessa 24. maaliskuuta 1992 ja se on osa Etyjin asevalvontasopimusten verkostoa._NEWLINE_Sopimus tuli voimaan 1. tammikuuta 2002, kun 20 sopimusvaltiota oli ratifioinut sen. Ennen voimaantuloa sopimusta sovellettiin v\xc3\xa4liaikaisesti ja lentoja tehtiin vuosina 1996\xe2\x80\x932001 yli 350. Suomi liittyi sopimukseen 10. helmikuuta 2003 osallistuttuaan toimintaan sit\xc3\xa4 ennen tarkkailijana. Suomen laboratoriona t\xc3\xa4ss\xc3\xa4 toiminnassa on p\xc3\xa4\xc3\xa4esikunnan alainen Topografikunta.\n_START_SECTION_\nTarkoitus\n_START_PARAGRAPH_\nAvoin taivas -sopimus tehtiin l\xc3\xa4hinn\xc3\xa4 Naton ja entisen Varsovan liiton j\xc3\xa4senmaiden sek\xc3\xa4 Neuvostoliiton hajotessa itsen\xc3\xa4istyneiden valtioiden kesken. Sopimuksella haluttiin vahvistaa rauhaa, lujittaa vakautta ja yhteisty\xc3\xb6h\xc3\xb6n perustuvaa turvallisuutta kylm\xc3\xa4n sodan j\xc3\xa4lkeisess\xc3\xa4 maailmassa. Luotu ilmakuvausj\xc3\xa4rjestelm\xc3\xa4 lis\xc3\xa4\xc3\xa4 osaltaan luottamusta valtioiden v\xc3\xa4lill\xc3\xa4, kun niiden sotilastoimilta edellytet\xc3\xa4\xc3\xa4n suurempaa avoimuutta ja l\xc3\xa4pin\xc3\xa4kyvyytt\xc3\xa4._NEWLINE_Kuvauslentojen ilmakuva-aineisto on eritt\xc3\xa4in merkitt\xc3\xa4v\xc3\xa4\xc3\xa4 asej\xc3\xa4rjestelmien todentamisessa asevalvonnassa. Aineistoa voidaan k\xc3\xa4ytt\xc3\xa4\xc3\xa4 my\xc3\xb6s konfliktien estossa ja kriisinhallinnassa sek\xc3\xa4 tarkkailtaessa ymp\xc3\xa4rist\xc3\xb6n tilaa. Vaikka satelliitit pystyv\xc3\xa4t kuvaamaan sotilaskohteita tarkasti, niin sopimus on silti t\xc3\xa4rke\xc3\xa4: kaikilla valtioilla ei ole k\xc3\xa4yt\xc3\xb6ss\xc3\xa4\xc3\xa4n satelliitteja ja lennoilla otetut kuvat ovat halpoja, hyvin tarkkoja ja oikea-aikaisia. Ennen kaikkea sopimuksella luodaan luottamusta ja avoimuutta valtioiden v\xc3\xa4lille.\n_START_SECTION_\nSopimusvaltiot\n_START_PARAGRAPH_\nSopimusvaltioita on 34: Alankomaat, Belgia, Bosnia ja Hertsegovina, Bulgaria, Espanja, Georgia, Islanti, Italia, Kanada, Kreikka, Kroatia, Latvia, Liettua, Luxemburg, Norja, Portugali, Puola, Ranska, Romania, Ruotsi, Saksa, Slovakia, Slovenia, Suomi, Tanska, T\xc5\xa1ekki, Turkki, Ukraina, Unkari, Valko-Ven\xc3\xa4j\xc3\xa4, Ven\xc3\xa4j\xc3\xa4, Viro, Yhdistynyt kuningaskunta ja Yhdysvallat._NEWLINE_Kirgisia on allekirjoittanut sopimuksen, mutta ei ole ratifioinut sit\xc3\xa4. Kyproksen anomus on ratkaisematta.\n_START_SECTION_\nAlue\n_START_PARAGRAPH_\nKuvaus- ja siirtolento voidaan tehd\xc3\xa4 vain sopimukseen liittyneen maan yli. Siirtolennot tehd\xc3\xa4\xc3\xa4n kuvausaukot peitettyin\xc3\xa4. Koko sopimusvaltion alue on kuvattavissa, my\xc3\xb6s aluevedet ja mantereesta erill\xc3\xa4\xc3\xa4nolevat saaret. Lennot ovat sallittuja my\xc3\xb6s demilitarisoiduilla alueilla, kuten Ahvenanmaalla ja Huippuvuorilla.\n_START_SECTION_\nTarkkailulennot\n_START_PARAGRAPH_\nLentojen kokonaislukum\xc3\xa4\xc3\xa4r\xc3\xa4t on tarkoin kiinti\xc3\xb6ity valtion koon mukaan. Kukin valtio on oikeutettu suorittamaan tarkkailulentoja ja kukin valtio on velvollinen sallimaan tarkkailulennon alueensa yli. Kukin sopimusvaltio saa tehd\xc3\xa4 yht\xc3\xa4 monta lentoa toisen valtion yli kuin toisella valtiolla on oikeus tehd\xc3\xa4 sen itsens\xc3\xa4 yli._NEWLINE_Tarkkailulento suoritetaan ennaltanimetyll\xc3\xa4 lentokoneella ja siit\xc3\xa4 on ilmoitettava viimeist\xc3\xa4\xc3\xa4n 72 tuntia ennen tarkkailtavaan valtioon saapumista. Valtion on my\xc3\xb6s j\xc3\xa4rjestett\xc3\xa4v\xc3\xa4 erotuskykytestikentt\xc3\xa4 kuvausj\xc3\xa4rjestelmien katsastusta varten.\n_START_SECTION_\nLentokone\n_START_PARAGRAPH_\nTarkkailuilma-aluksen tulee olla kiinte\xc3\xa4siipinen ja aseistamaton. Toiminnassa k\xc3\xa4ytett\xc3\xa4v\xc3\xa4t lentokonetyypit on nimett\xc3\xa4v\xc3\xa4 ennakkoon ja jokaisella sopimusvaltiolla on oikeus osallistua koneen ja sen kuvausj\xc3\xa4rjestelmien katsastukseen._NEWLINE_Tarkkailtava valtio voi itse antaa k\xc3\xa4ytt\xc3\xb6\xc3\xb6n lentokoneen. Jos niin ei tapahdu, niin tarkkaileva valtio voi valita k\xc3\xa4ytett\xc3\xa4v\xc3\xa4n koneen, joko oman tai jonkun toisen valtion omistaman. Koska sopijamaat saavat muodostaa kesken\xc3\xa4\xc3\xa4n ryhmi\xc3\xa4, niin usein tarkkailulennot ovat useamman valtion yhdess\xc3\xa4 tekemi\xc3\xa4 jollakin tarkoitukseen varustetulla erikoiskoneella._NEWLINE_Esimerkiksi Alankomaiden, Belgian, Espanjan, Italian, Luxemburgin, Kanadan, Kreikan, Norjan, Portugalin ja Ranskan muodostama ryhm\xc3\xa4 (Pod Group) k\xc3\xa4ytt\xc3\xa4\xc3\xa4 Kanadan ilmavoimien C-130 Hercules -konetta. Sen ulkoinen polttoainetankki on muunnettu kuvausj\xc3\xa4rjestelmille sopivaksi s\xc3\xa4ili\xc3\xb6ksi. Kukin maa maksaa koneen k\xc3\xa4yt\xc3\xb6st\xc3\xa4 sill\xc3\xa4 tekemiens\xc3\xa4 lentojen m\xc3\xa4\xc3\xa4r\xc3\xa4n ja pituuden mukaan._NEWLINE_Kaikissa k\xc3\xa4ytett\xc3\xa4viss\xc3\xa4 koneissa ei ole kaikkia sallittuja tarkkailuj\xc3\xa4rjestelmi\xc3\xa4. Bulgaria, Romania, T\xc5\xa1ekki ja Ukraina on nimennyt koneekseen Antonov An-30 -koneen, jollaisia Ven\xc3\xa4j\xc3\xa4 on nimennyt itselleen kolme kappaletta. Ven\xc3\xa4j\xc3\xa4ll\xc3\xa4 on lis\xc3\xa4ksi kolme Tupolev Tu-154 -konetta. Unkarin koneena on Antonov An-26 ja Ruotsin Saab 340. Yhdysvallat k\xc3\xa4ytt\xc3\xa4\xc3\xa4 kolmea kappaletta Boeing 707:n sotilasversiota OC-135B. Turkin k\xc3\xa4yt\xc3\xb6ss\xc3\xa4 on kaksi CASA CN-235 -konetta ja Yhdistyneell\xc3\xa4 kuningaskunnalla BAe HS748:n sotilasversio Andover PR MK1. Saksa ei ole nimennyt itselleen uutta konetta sen j\xc3\xa4lkeen kun sen Tupolev Tu-154M tuhoutui Etel\xc3\xa4-Atlantilla 13. syyskuuta 1997._NEWLINE_Lentokoneeseen pit\xc3\xa4\xc3\xa4 lentomiehist\xc3\xb6n ohella mahtua ennalta nimetty k\xc3\xa4ytt\xc3\xb6henkil\xc3\xb6st\xc3\xb6. Lis\xc3\xa4ksi tarkkailtava valtio saa asettaa kaksi lennon valvojaa ja tulkin sek\xc3\xa4 yhden valvojan kutakin kuvausj\xc3\xa4rjestelm\xc3\xa4n k\xc3\xa4ytt\xc3\xb6paikkaa kohden. K\xc3\xa4ytett\xc3\xa4viss\xc3\xa4 koneissa on tyypist\xc3\xa4 riippuen 16 (Andover) \xe2\x80\x93 39 (OC-135) paikkaa. Tarkkailuhenkil\xc3\xb6st\xc3\xb6 nauttii diplomaattien erioikeuksia ja vapauksia.\n_START_SECTION_\nNeuvoa-antava toimikunta\n_START_PARAGRAPH_\nSopimusvaltiot perustivat Wieniin neuvoa-antavan toimikunnan (Open Skies Consultative Commission), joka tulkitsee sopimusta. Se voi my\xc3\xb6s tehd\xc3\xa4 siihen muutoksia ja ratkaista uudet liittymishakemukset. Toimikunnan p\xc3\xa4\xc3\xa4t\xc3\xb6kset tehd\xc3\xa4\xc3\xa4n yksimielisesti, niin ett\xc3\xa4 kaikki sopimusvaltiot voivat ne hyv\xc3\xa4ksy\xc3\xa4.\n_START_SECTION_\nYmp\xc3\xa4rist\xc3\xb6n tilan tarkkailu\n_START_PARAGRAPH_\nTarkkailulentokoneiden k\xc3\xa4ytt\xc3\xb6\xc3\xa4 ymp\xc3\xa4rist\xc3\xb6n tilan seuraamisessa tultaneen lis\xc3\xa4\xc3\xa4m\xc3\xa4\xc3\xa4n tulevaisuudessa. Koneita on aiemminkin k\xc3\xa4ytety suurten luonnonmullistusten ja onnettomuuksien seurannassa._NEWLINE_Vuonna 1997 Oderjoen tulviessa Saksan tarkkailukone kuvasi koko aluetta Neissejoelta It\xc3\xa4merelle kymmenen p\xc3\xa4iv\xc3\xa4n ajan. Saksa luovutti kuvia my\xc3\xb6s Puolan ja T\xc5\xa1ekin k\xc3\xa4ytt\xc3\xb6\xc3\xb6n._NEWLINE_Marraskuussa 1998 Yhdysvaltain kone kuvasi hurrikaani Mitchin tuhoja Hondurasissa ja Nicaraguassa. Vuonna 2000 Yhdysvaltain kone kuvasi Ranskassa ja Saksassa mets\xc3\xa4tuhoja, joita Lothar-myrsky aiheutti kaatamalla puita yli 200 miljoonaa kuutiometri\xc3\xa4._NEWLINE_Espanjan k\xc3\xa4ytt\xc3\xa4m\xc3\xa4 kone kuvasi \xc3\xb6ljylauttoja, joita syntyi kun Prestige-tankkeri upposi Espanjan rannikolla 20. marraskuuta 2002.\n_START_SECTION_\nTarkkailulentoja\n_START_PARAGRAPH_\nEnsimm\xc3\xa4isen tarkkailulentonsa Suomi teki Saksaan vuonna 1997. Toisena Suomen lentona oli tarkkailulento Ven\xc3\xa4j\xc3\xa4ll\xc3\xa4 22.\xe2\x80\x9326. kes\xc3\xa4kuuta 1998. T\xc3\xa4m\xc3\xa4 lento tehtiin Ven\xc3\xa4j\xc3\xa4n ilmavoimien Antonov An-30B -koneella. Suomalaiset saivat mukaansa filmit, jotka oli kuvattu koneen kameroilla._NEWLINE_Ven\xc3\xa4j\xc3\xa4 lensi Suomessa 27. hein\xc3\xa4kuuta\xe2\x80\x931. elokuuta 1998. Suomi teki valvontalennon Ven\xc3\xa4j\xc3\xa4lle 9.\xe2\x80\x9313. huhtikuuta 2001. Suomi lensi Yhdysvalloissa hein\xc3\xa4kuussa 2001. Yhdysvaltain ilmavoimien OC-135B-kone kuvasi Suomessa 8. elokuuta 2001._NEWLINE_Suomi lensi Norjassa 2.\xe2\x80\x934. syyskuuta 2002 Kanadan ilmavoimien Lockheed C-130 Hercules -koneella yhdess\xc3\xa4 Ruotsin ja Benelux-maiden kanssa._NEWLINE_Yhdysvallat lensi Suomessa OC-135B -koneella 6.\xe2\x80\x939. kes\xc3\xa4kuuta 2003. Ven\xc3\xa4j\xc3\xa4 lensi Suomessa 21.\xe2\x80\x9325. kes\xc3\xa4kuuta 2004._NEWLINE_Suomi lensi tarkkailulennon Ruotsissa 16.\xe2\x80\x9319. toukokuuta 2005. Koneena k\xc3\xa4ytettiin Ruotsin tarkkailukonetta Saab 340 "OS-100". Lennon tarkoituksena oli kouluttaa suomalaista henkil\xc3\xb6st\xc3\xb6\xc3\xa4 k\xc3\xa4ytt\xc3\xa4m\xc3\xa4\xc3\xa4n Ruotsin koneen j\xc3\xa4rjestelmi\xc3\xa4. Ukraina lensi Suomessa 4.\xe2\x80\x938. hein\xc3\xa4kuuta 2005 Ukrainan Antonov An-30B -koneella. Suomi lensi Ven\xc3\xa4j\xc3\xa4n ilmatilassa 8.\xe2\x80\x9312. elokuuta 2005. Koneena oli Ruotsin ilmavoimien Saab 340 "OS-100" -kone, jota lensi 6-henkinen ruotsalaismiehist\xc3\xb6 mukanaan yhdeks\xc3\xa4nhenkinen suomalaismiehist\xc3\xb6. Ven\xc3\xa4j\xc3\xa4 lensi tarkkailulennon Suomen ilmatilassa 3.\xe2\x80\x937. lokakuuta 2005 Antonov An-30B -koneella._NEWLINE_Suomi lensi 19. maaliskuuta 2006 alkaen Open skies -lennon Ven\xc3\xa4j\xc3\xa4ll\xc3\xa4.\n_START_SECTION_\nHistoriaa\n_START_PARAGRAPH_\nAlkujaan yhdysvaltalaisten Avoin taivas -ehdotuksen tarkoituksena oli 1950-luvulla tarjota mahdollisuus luvalliseen ilmavalokuvaukseen luottamusta lis\xc3\xa4\xc3\xa4v\xc3\xa4n\xc3\xa4 toimena. Kylm\xc3\xa4n sodan aikana Yhdysvallat ja Neuvostoliitto ampuivat kymmeni\xc3\xa4 toistensa lentokoneita alas p\xc3\xa4\xc3\xa4osin luvattoman ilmatiedustelun vuoksi._NEWLINE_Yhdysvaltain presidentti Dwight D. Eisenhower ehdotti Neuvostoliiton Nikolai Bulganinille vastavuoroista ilmatarkkailua Geneven tapaamisessa 21. hein\xc3\xa4kuuta 1955, mihin Neuvostoliitto ei suostunut._NEWLINE_Aloite oli seurausta tiedusteluun k\xc3\xa4ytettyjen yhdysvaltalaisten RB-29-koneiden alasampumisesta 7. marraskuuta 1954 Hokkaidon l\xc3\xa4hell\xc3\xa4. Yhdysvaltain ilmavoimien niin ik\xc3\xa4\xc3\xa4n tiedustelutarkoituksiin k\xc3\xa4ytt\xc3\xa4m\xc3\xa4 pommikone RB-47 oli 8. toukokuuta 1954 joutunut neuvostoliittolaisten MiG-15- ja MiG-17-koneiden takaa-ajamaksi ja se onnistui vain vaurioituneena palaamaan lentotukikohtaansa Britanniaan lentotankattuna._NEWLINE_Yhdysvaltain tiedustelulennot Neuvostoliiton ilmatilassa johtivat laajaa kansainv\xc3\xa4list\xc3\xa4 huomiota her\xc3\xa4tt\xc3\xa4neeseen U-2:a lent\xc3\xa4neen Gary Powersin alasampumiseen vappuna 1960._NEWLINE_Suunnitelman vastavuoroisista kuvauslennoista otti uudelleen esille Yhdysvaltain presidentti George H. W. Bush vuonna 1989. H\xc3\xa4n ehdotti Ety-kokouksessa t\xc3\xa4llaisia lentoja luottamusta lis\xc3\xa4\xc3\xa4v\xc3\xa4ksi toimeksi maiden v\xc3\xa4lille. Neuvottelut NATO:n ja Varsovan liiton v\xc3\xa4lill\xc3\xa4 alkoivat helmikuussa 1990. Saman vuoden kes\xc3\xa4kuussa NATO-maat ehdottivat sopimusta jatkoksi niille todentamistoimille, joista sovittiin Wieniss\xc3\xa4 tavanomaisia aseita Euroopassa, TAE, koskevissa neuvotteluissa. Vuoden 1990 TAE-sopimus koski panssarien, tykkien, taistelukoneiden ja helikopterien v\xc3\xa4hent\xc3\xa4mist\xc3\xa4._NEWLINE_Jo aiemmin Tukholman asiakirjassa vuodelta 1986 oli sovittu luottamusta ja turvallisuutta lis\xc3\xa4\xc3\xa4v\xc3\xa4ksi toimeksi tietojenvaihto asevoimista ja sotaharjoituksista. TAE-neuvotteluissa ei kuitenkaan ollut ritt\xc3\xa4v\xc3\xa4sti aikaa sopia ilmatarkkailun yksityiskohdista. Ennakkovalmisteluista kuitenkin sovittiin ja Kanada teki ensimm\xc3\xa4isen Avoin taivas -koelennon Unkarissa vuonna 1990. Neuvotteluja tarkkailulennoista jatkettiin ja sopimus allekirjoitettiin vuonna 1992._NEWLINE_Sopimus astui voimaan vasta vuonna 2002, sen j\xc3\xa4lkeen kun Ven\xc3\xa4j\xc3\xa4 ja Valko-Ven\xc3\xa4j\xc3\xa4 olivat ratifioineet sen. Ennen virallista voimaantuloaan sopimusta toteutettiin tilap\xc3\xa4isesti vilkkaan koelentotoiminnan muodossa._NEWLINE_Ennen nykyist\xc3\xa4 monikansallista sopimusta oli voimassa vain yksi kahdenv\xc3\xa4linen sopimus: Romanian ja Unkarin vuonna 1991 tekem\xc3\xa4 Avoin taivas -sopimus.'